પીઆઈ ચાવડાની આગેવાનીમાં પીએસઆઈ એ.પી. ચૌધરી અને જે.એન ગોસ્વામીએ ટીમ સાથે મળીને વિરેન્દ્રસિંહનો ફોન બંધ થયો તે સમયે પોળોના જંગલની આસપાસના સીસીટીવી મેળવ્યાં. તપાસ દરમિયાન પોલીસને સફળતા મળી કે વિરેન્દ્રસિંહ જે ઈનોવા કાર લઈને નીકળ્યા હતા તે પરત અમદાવાદ તરફ આવતા દેખાઈ. પોલીસે હિંમતનગર, ત્યારબાદ ચિલોડા પાસે ટોલબૂથના ફુટેજ મેળવ્યાં. કાર નાના ચિલોડાથી રિંગ રોડ થઈ વૈષ્ણવદેવી સર્કલ તરફ આવતી દેખાઈ. પોલીસે આ તમામ રોડ પરના ફુટેજ મેળવ્યાં. કાર સ્પષ્ટ દેખાતી હતી. જો કે, પોલીસની મુશ્કેલી હવે વધી. વૈષ્ણવદેવી સર્કલથી કાર અડાલજ તરફ વળી પણ ડ્રાઈવરે કારને સર્વિસ રોડ પર ઉતારી દીધી. આ છેલ્લો કેમેરો હતો કે જેમાં પોલીસને ફુટેજ મળ્યાં. આગળ દૂરદૂર સુધી ક્યાંય કેમેરા ન મળ્યાં.